જ્યારે કવિ ઇકબાલે આ ગીત લખ્યું ત્યારે તેઓ વાસ્તવિકતાથી તો વાકેફ હતા જ. આ ગીત એક સ્વપ્ન હતું, એક અભિલાષા હતી. અને આટલાં વર્ષો વિત્યા પછી પણ હજી તે સ્વપ્ન જ છે. ‘સારે જહાં સે અચ્છા’ માત્ર ગીત ગાવાથી થવાતું હોત તો બધા દેશો એક સરખા મહાન હોત. પણ સૌથી ઉત્તમ દેશ બનવા ભારોભાર પ્રામાણિકતા, દરેક ભારતિય તરફ સ્વજન જેવો પ્રેમ, નિઃસ્વાર્થ ભાવના, સર્વધર્મ સમભાવ, ગુનાઓની, ખાસ તો હિંસક ગુનાઓની નાબુદી, ગરીબી દૂર કરવા સક્રિય પ્રયત્નો વગેરે આચારમાં મૂકવાં પડે. નહિ તો દાણચોરી માટે વપરાતા ખટારા પાછળ ‘મેરા ભારત મહાન’ વાળાં સૂત્રોનો અર્થ શો?